runetrust/blame-folketinget-dk huggingface dataset:
Birthe Skaarup (DF), 2004-03-26:
Selvfølgelig er der en god grund til at hjælpe psykiatriske patienter dér, hvor de bor, og sørge for, at de forbliver i en behandling, og at det nødvendige personale forpligter sig at være i nærheden for at bibeholde patienterne på et stabilt niveau eller hvis de pludselig får tilbagefald.
Victoria Velasquez (EL), 2019-10-31:
I stedet ledes kommunerne af administratorer udpeget af Erdoganstyret, og disse administratorer fyrer fagligt organiserede ansatte og indfører på udemokratisk vis Erdogans stokkonservative og islamistiske lovgivning, der eksempelvis går målrettet efter ligestillingsinitiativer med lukninger af bl.a. kvindekrisecentre.
Carolina Magdalene Maier (ALT), 2018-12-20:
Men regeringen og Dansk Folkeparti har stirret sig blind og arrig på mænd, der ikke måtte give hånden til kvindelige borgmestre, og derfor vil de nu ad lovgivningens vej påtvinge et håndtryk uden handske, håndflade mod håndflade, som der står i lovforslaget.
Preben Bang Henriksen (V), 2019-04-09:
Det er også politiets afgørelse, om der er tale om en uforholdsmæssig krænkelse, altså at man ikke offentliggør et billede af en 15-årig, der har stjålet en Yankie Bar eller noget i den retning; det er en afgørelse, der i dag ligger hos politiet.
Margrethe Vestager (RV), 2004-05-28:
Nu kan jeg jo ikke stille spørgsmål til fru Else Theill Sørensen, men må jeg ikke bede fru Line Barfod om at vurdere, om alene det at bære et tørklæde, også et muslimsk tørklæde, er det samme som at vise afstand til det danske samfund.
Sofie Carsten Nielsen (RV), 2014-11-05:
Så selvfølgelig skal der ikke være forstyrrende støj og uro blandt eleverne, men lyd i et læringsrum kan også være udtryk for – og det er jeg sikker på vi er enige i – engagerede elever og intense arbejdsprocesser, selvfølgelig inden for rimelighedens grænser. Så derfor vil jeg godt afslutte med at understrege, at jeg ikke ser klasseledelse som sådan en række adfærdsregulerende og disciplinerende teknikker.
Carsten Hansen (S), 2003-11-05:
Men det er altså 43 pct. af kommunerne, der siger, at serviceniveauet generelt vil blive forringet i vores folkeskole til næste år, og det er jo det modsatte af mere faglighed i skolen, af den folkeskoleaftale, vi har forhandlet på plads, hvor jeg medgiver, at vi implementerer de første 100 mio. kr. i år, og efterhånden som man indfaser den, giver den flere timer.
Hans Kristian Skibby (DF), 2015-01-29:
Det vil jeg gerne have at vi også rent udvalgsmæssigt får stillet nogle spørgsmål om, set i forhold til hvor stor en del af det her der vil få virkning med hensyn til vores danske arbejdsmarkedspensioner og vores lov om værdipapirhandel i Danmark, set i forhold til den fleksibilitet, som vi jo i hvert fald har haft indtil nu, og som har været kendetegnet ved, at vi her i Folketinget har kunnet lave både bankpakker og alt muligt andet for at højne og styrke troværdigheden i den danske finanssektor i almindelighed.
Henrik Svane (RV), 1999-03-23:
For hele gruppen af skabende kunstnere skiller billedkunstnerne sig ud som de dårligst stillede, således at halvdelen af billedkunstnerne havde en årsindtægt på under 100.000 kr., og ca. 10 pct. af billedkunstnerne havde en årsindkomst på under 50.000 kr., hvilket efter danske forhold må siges at kunne betegnes som værende meget ringe.
Per Stig Møller (KF), 2008-01-24:
Jeg er heller ikke er enig i alt, hvad flertallet herinde beslutter - i hvert fald var det i 1990'erne ikke alt, hvad flertallet besluttede, der var i orden, men jeg blev da siddende i Folketinget alligevel og syntes, at det var et godt Folketing, selv om jeg ikke var enig i beslutningerne dengang; nu er det gået bedre i det her årti, men det er jo ikke sikkert, at de synes det ovre på den anden side.
Pia Kjærsgaard (DF), 2011-10-06:
Vi sad ikke oppe i det der elfenbenstårn i 17 dage, eller hvor lang tid det nu var, ude i Ørestaden på Crowne Plaza, nej, vi sad inde i et ydmygt lokale her i Folketinget, hvor pressen kunne stille spørgsmål, når vi kom frem og tilbage.
Kristian Thulesen Dahl (DF), 2005-05-31:
Men svaret til ordføreren er, at det ikke gør noget for os, at vi også ser på de ændringer, der blev skabt i 2004, for forudsætningen for de ændringer var jo også, at der kom mere konkurrence på markedet, så priserne ikke fik de stigningstakter, vi har set nogle steder.
Frank Aaen (EL), 2008-05-29:
Men jeg går ud fra, og det vil jeg da gerne have en tilkendegivelse om, at hvis processen ikke fører til noget, og vi her efter sommerferien, når Folketinget mødes igen, kan se, at der ikke sker nogen reelle fremskridt på området, men der kun er pæne ord, vender det flertal, der er i Folketinget, altså Dansk Folkeparti, Socialdemokratiet, Enhedslisten, SF og De Radikale, tilbage og siger, at der skal ske noget, og at det ikke kan vente til næste år eller næste år igen.
Ole Sohn (SF), 2002-11-15:
Den debat vil givetvis være der længe, men jeg synes, at det afgørende er, at der i de to forfatterforeninger og i Folketinget er bred enighed om, at afgiften fortsat etableres på et objektivt grundlag, og dermed har den også den karakter af en vederlagsordning, som er forudsat i EU's udlejnings- og lånedirektiv.
Karsten Hønge (SF), 2022-05-03:
For udfordringen, og det gælder i høj grad også for Enhedslisten, bliver, at hvis man alene får kontanthjælp, uden at der sker nogen modregning, så risikerer vi, at det bliver en løsning, som en række mennesker vælger i stedet for at vælge at gå ind i a-kassesystemet.
Poul Henrik Hedeboe (SF), 2006-04-07:
I SF vil vi ikke planøkonomi, men vi vil godt have plan i økonomien, og den plan i økonomien er ikke bare at slippe kapitalen løs fri derudaf, superliberalisme, nej, det er at have et samfundsansvar med at sørge for, der er nogle spilleregler for det her.
Elsebeth Gerner Nielsen (RV), 2002-05-23:
F.eks. har Landboforeningen og Dansk Familielandbrug skrevet i deres høringssvar til ministeren, at man må sørge for at undgå, at de nye aftægtsboliger og medhjælperboliger kan udstykkes, netop fordi man er bange for, at der flytter en hel masse byboere ind, som ikke har nogen som helst tilknytning til landet, men bare gerne vil ud i den frie natur og nyde den smukke udsigt.
Knud Erik Kirkegaard (KF), 1998-10-22:
Vi er godt tilfredse med aftalen med det lille forbehold, som jeg talte om med de 50-54-årige - jeg har med glæde konstateret, at der er andre partier, som har taget den samme problemstilling op - men ellers er vi indstillet på at gå positivt i gang med arbejdet i Arbejdsmarkedsudvalget, og det ender nok med, at vi til sidst kommer til at trykke på de grønne knapper, det håber jeg i hvert fald.
Morten Østergaard (RV), 2007-04-17:
Regeringens udgangspunkt var, at velkvalificeret arbejdskraft betyder job med en løn over 375.000 kr., men lovforslaget, som det ser ud i dag, er helt oppe på 450.000 kr. Hvad hjertet er fuldt af, løber munden som bekendt over med, og integrationsministeren har da også i et svar ladet forstå, at velkvalificeret arbejdskraft betyder gymnasial uddannelse plus som minimum en mellemlang videregående uddannelse.
Elisabeth Arnold (RV), 1998-12-10:
Formentlig ville ingen straf have været hård nok, for at den pågældende familie kunne føle, at forbryderen eller voldsmanden havde fået en tilstrækkelig straf. Jeg vil gøre opmærksom på, at vi i vores retssystem har medvirken af lægfolk, medvirken af almindelige mennesker, som er med til at bedømme, hvor høj en straf skal være, og
Laura Lindahl (LA), 2019-01-22:
Jeg er formand for Børneudvalget på Frederiksberg, hvor jeg også sidder i kommunalbestyrelsen, og vi har i de sidste år på budgettet hævet normeringerne, for vi er da fuldstændig klar over, at flere pædagoger, flere voksne, da gør en forskel, det er da en del af det tilbud, man giver.
Margrethe Vestager (RV), 2000-01-14:
Jeg synes, at forskellen mellem foreningens opfattelse og organisationernes opfattelse er så stor, at det er nødvendigt at sætte et udviklingsarbejde i gang, som gør det muligt for handicappede og udviklingshæmmede at deltage i folkehøjskolernes kurser, men også at deltage sammen med andre, som ikke har den samme type af handicap eller udviklingshæmning, fordi det for begge parter givet vil være en berigelse, at mangfoldigheden også på den måde øges i form af elevgrundlaget.
Christian H. Hansen (DF), 2000-01-27:
Det vil sige, at hvis der er en lokal slagter eller en lokal bager, som har tilknytning til den lokale idrætsforening, eller man kan lave en aftale med ham om, at han kigger hen forbi næste weekend, ja, så kan man klare det her helt lokalt, og det er faktisk en lokal, der kan lede kurserne. Jeg forstår det også på den måde, at man ovre i Fødevareministeriet har materiale liggende klart til at sende ud.
Peder Hvelplund (EL), 2023-04-13:
Der er heller ingen tvivl om, at årtiers nedskæringer på pension og overførselsindkomster med baggrund i den mindreregulering, der er gennem satspuljen eller den tidligere satspulje, selvfølgelig heller ikke hjælper i den her krise og da især ikke, at den mindreregulering af folkepension, førtidspension, dagpenge og kontanthjælp er fortsat med skattereformen fra 2012, som yderligere mindreregulerer i årene fra 2016 frem til 2023, hvilket jo betyder, at niveauet for det, der blev udbetalt, i forvejen var lavt, og derfor bliver folk så meget desto mere pressede.
Ole Stavad (S), 2002-12-04:
Det, jeg hørte hr. Mikkel Dencker sige, var, at han sådan set var enig i den del af forslaget, der koster de 2 mia. kr., som gives til dem, der har de største formuer og de højeste indtægter, men han var bare ikke enig i, at det skulle finansieres på den her måde.
Morten Helveg Petersen (RV), 2002-12-06:
Vi forstår slet ikke, hvordan regeringen på den ene side kan tale om hårdere straffe og flere sanktioner og på den anden side beskære retternes virke; det hænger ikke sammen. Dertil kommer, at vi ønsker mere færdselssikkerhed; væk med forslag om, at der skal køres stærkere.
Lars-Emil Johansen (SIU), 2004-05-26:
Vi har bestemt ikke fået alle vores ønsker opfyldt, men der er grund til at tro, at mange års hemmelige aftaler og skjulte manøvrer i vores eget land på bekostning af vores borgeres sikkerhed og bevægelsesfrihed nu for alvor må være fortid, for nu er vi en direkte partner i de aftaler, der skal indgås fremover, og vores mulighed for indsigt og kontrol er slået endegyldigt fast.
Peter Skaarup (DF), 2012-01-31:
Hvad det sidste angår, kan jeg bare konstatere, at der er skatteministeren ikke enig med sin egen tidligere skatteordfører, hr. Jesper Petersen, der i sommer som reaktion på debatten om de her ting, altså Dansk Folkepartis forslag om at give tolderne mere magt, sagde: »Vi skal have mindre dobbeltarbejde og bureaukrati.
Dina Raabjerg (KF), 2024-04-18:
Den grønne pulje er et af de værktøjer, vi har til at få tilført nogle midler til de områder, som lægger jord og udsigt til vedvarende energi-anlæg, og brugt rigtigt kan den grønne pulje være med til at bidrage til udvikling i landsbyer, fordi de nu faktisk får noget, de kan gøre godt med.
Birthe Rønn Hornbech (V), 2012-11-13:
Jeg skal bare minde hr. Arbo-Bæhr om, at vi andre har gennemført den selvstyrelov for Grønland, at dette forslag kommer efter anmodning fra Grønland, og at Grønland i øvrigt kan overtage hele området, men så mener Enhedslisten åbenbart stadig væk, at man skal bestemme over lovgivningen i Grønland.
Christine Antorini (S), 2010-11-11:
Med de nedskæringer, der sker på voksen- og efteruddannelsesområdet, må vi bare konstatere, at regeringen og Dansk Folkeparti endnu en gang træder på de muligheder, der kunne have løftet uddannelsesniveauet for medarbejderne i de private virksomheder, altså lige præcis det, som vismændene efterlyser som noget af det, der skal til, for at kunne øge produktiviteten i det danske samfund.
Frederik Vad (S), 2024-04-18:
Det er i dag sådan, at det, hvis man er udlandsdansker og ikke har færdiggjort sin uddannelse her i Danmark, så kan være meget, meget svært at få ægtefællesammenføring, og det, vi gør med lovforslaget her, er, at vi siger, at man har mulighed for at få sin ægtefælle her til Danmark, selv om man har færdiggjort sin uddannelse i udlandet.
Knud Erik Kirkegaard (KF), 2000-11-17:
Bare disse to argumenter synes jeg er argumenter nok, og det er helt tydeligt, at med loven, som den bliver vedtaget nu, hvis der bliver flertal for den, vil der altså blive betydelige kassetænkningsmanøvremuligheder i kommunerne, og det synes jeg ikke er tilstræbelsesværdigt.
Henrik Dam Kristensen (S), 2012-11-07:
Så jeg vil sige, at de målsætninger, som hr. Henning Hyllested nævner i den sidste del af sit spørgsmål her, er jeg sådan set enig i, og derfor kan man ikke tage den del af svaret på spørgsmål S 1098 og generalisere til hele trafikområdet, men man kan i forhold til spørgsmål S 1098.
Jan E. Jørgensen (V), 2021-06-03:
For det forslag, vi stemmer om nu, vil gøre det muligt at fjerne typer som Satudarahrockere fra en park, fra en plads eller et andet sted, hvor de skaber utryghed; altså at få bandemedlemmer, ballademagere, banditter væk, give dem et opholdsforbud, men ikke give alle mulige andre fredsommelige mennesker et opholdsforbud.
Lone Møller (S), 2002-05-07:
Vi har en skæringsdato, der hedder den 1. juli, og når der nu er sat nogle drøftelser i gang, kan jeg måske få en garanti fra fru Birthe Skaarup om, at når der er frit valg pr. 1. juli, sikres det også, at patienterne har en retssikkerhed, hvis der sker en fejlbehandling, uanset hvor patienterne bliver behandlet, og at der er sørget for, at patienterne selvfølgelig ikke skal være lost i systemet.
Tom Behnke (KF), 2011-04-28:
Jeg ved godt, at det forudsætter, at man rent faktisk opholder sig i det pågældende land, hvor man kan stemme og stille op, men det ville man jo kunne gøre, og det er heller ikke hensigtsmæssigt, at man på den måde kan have flere muligheder for at stemme og på den måde øve indflydelse på, hvilken politik der føres i flere forskellige lande.
Ellen Trane Nørby (V), 2019-01-30:
Vi forgriber os ikke på råderummet med den sundhedsreform, vi lægger frem, vi laver et ekstraordinært løft på 6 mia. kr. til at investere i sundhedshuse, til at investere i en moderne almen praksis, flere ambulancer landet over og også til at investere i flere hænder og et kompetenceløft her og nu.
Ole Stavad (S), 2005-06-01:
Det vil sige, at der kun er 400 mio. kr. inden for den ramme, regeringen har defineret der kan forhandles om, til staten, til kommunerne, til amterne, til sygehusene, til ældre, til folkeskole, til børnepasning, og hvad det nu er for nogle helt centrale velfærdsområder, vi taler om her.
Peder Hvelplund (EL), 2021-01-27:
WTO skriver selv om det her med at kunne lave en waiver eller det at kunne lave nødlicenser, at det i forhold til muligheden for at afprøve private løsninger, altså privatlicenser, at man løser det frivilligt, ikke er en forudsætning, at det er afprøvet, før man går videre til muligheden for at udstede nødlicenser.
Sandy Brinck (S), 2004-02-06:
Hr. Flemming Oppfeldt sagde i sit ordførerindlæg, at det her var et godt signal, og på den måde ligger han helt i forlængelse af Venstres finanspolitiske ordfører, hr. Kristian Jensen, som den 4. juni til Berlingske Tidende også siger, at det i høj grad handler om at sende et signal.
Jørgen Arbo-Bæhr (EL), 2012-12-19:
Men jeg vil som udgangspunkt spørge hr. Bent Bøgsted: Vil det være sådan, at der, efter at det første halve år er gået, vil være folk, der kan være faldet ud af dagpengesystemet, uanset hvad det måtte være for nogle ydelser de kan få, og hvor hr. Bent Bøgsted så ikke vil gøre noget som helst ved det?
Sonja Albrink (CD), 1999-11-18:
Men uanset hvor finmasket vi gør dette net, vil der altid være huller i det eller områder, hvor det offentlige system simpelt hen kommer til kort, og netop derfor er der også brug for et samspil mellem det offentlige og det private, frivillige initiativ. Vi har et naturligt ansvar for os selv og vore nærmeste, men vi har jo også et medansvar over for alle andre.
Keld Albrechtsen (EL), 2002-04-30:
Jeg har slet ikke nævnt de økonomiske konsekvenser, for det her bliver jo vældig dyrt, hvis Venstres, De Konservatives og Dansk Folkepartis politik skal køres igennem, for så skal alle motorvejene jo bygges om og tilkørselsramperne og sådan noget, og man kan rigtig få gang i asfalttromlerne ud over de vejanlæg.
Astrid Krag (SF), 2010-04-19:
Så det, jeg bare vil spørge ministeren om, er: Er der reelt set nogen grund til, at det her lovforslag, der åbenbart har ligget i kortene, helt fra da statsministeren holdt sin tale, og har været skemasat til at blive behandlet i januar, nu skal hastes igennem sammen med de andre lovforslag?
Flemming Møller Mortensen (S), 2018-01-31:
Spørgsmålet lyder sådan her: Hvad agter ministeren at gøre for at følge op på de konkrete anbefalinger om at hæve priserne på cigaretter, indføre neutrale cigaretpakker, lovgive om tobak under disken, indføre røgfri skoletid og harmonisere rygereglerne på gymnasier og erhvervsskoler, som ministerens partifælle og kommende formand for Danske Regioner, Stephanie Lose, præsenterer i en kronik den 26. januar 2018 i Jyllands-Posten, hvor hun pointerer, at hvis vi skal indfri visionen om en røgfri fremtid, så »kræver det handling – nu!« fra alle parter, også fra »Folketinget og regering i form af lovgivning«?
Lars Løkke Rasmussen (V), 2009-03-11:
Og den situation, der nu er kommet på grund af en international finanskrise, er jo en situation, hvor vi kan se, at der er plads i byggeriet, og derfor er der nu plads til at sætte flere kommunale anlægsaktiviteter i gang, og rækkevidden af de tiltag drøfter jeg så med Kommunernes Landsforening her senere i dag.
Lars Løkke Rasmussen (V), 2015-10-08:
Man må jo også bare helt stilfærdigt konstatere, at når man ser på, hvad det er for et pres, der er på Europa, hvad det er for en vandring, der har været igennem Europa, og sammenligner det med, hvilket antal der har søgt asyl i Danmark, må man bestemt tro, at der er en sammenhæng.
Henrik Dahl (LA), 2018-02-21:
Den her gruppe er jo anderledes, fordi man har haft nogle andre løn- og ansættelsesvilkår, så de er altså ikke særlig nemme at indplacere i det almindelige system. Her synes jeg at man har fundet en god og rimelig ordning, sådan som de foregående ordførere også har peget på, så folk, der har været her i mange år og er faldet til, kan få lov til at pensionere sig selv, så længe de ikke ligger nogen til last og i øvrigt kan begå sig i det danske samfund.
Marianne Jelved (RV), 2003-12-02:
Hvis vekseluddannelsesprincippet er centralt for SF, og sådan har jeg hørt det med det meget nuancerede indlæg, hr. Aage Frandsen havde, hvordan vil SF så sikre, at vekseluddannelsesprincippet også er det, der bliver karakteristisk fremover, og sikre, at det ikke går den modsatte vej?
Hans Christian Schmidt (V), 2016-02-03:
Jeg vil kun sige, at sagen jo er den, at det projekt, vi taler om her, er så stor en investeringsudfordring, at alle godt ved, at det her ikke drejer sig om, hvorvidt man er tilhænger af, at det skal gennemføres, det drejer sig ikke om, hvorvidt man kan sige, om det kan have nogle gode effekter, for det ved alle, det drejer sig om, at investeringsudfordringen er så stor, at der lige nu ikke er plads til den, og det ved alle godt.
Keld Albrechtsen (EL), 2002-11-08:
Det er jo også det, vi allerede nu kan se af hele Arrivasagen på jernbaneområdet, og derfor vil det være sådan, at bornholmerne desværre må regne med, at de kommer i en meget dårlig situation. Før man træffer denne beslutning, har man jo ikke rigtig nogen forestilling om, hvad det egentlig ender med, og når der foreligger et resultat af et udbud, kan det jo meget vel være, at bornholmerne synes, det er en dårlig løsning.
Charlotte Fischer (RV), 2006-03-31:
Hele praksissektoren inden for sundhedsvæsenet er jo bygget op på overenskomster; det gælder for en række grupper, praktiserende læger, tandlæger, fysioterapeuter, kiropraktorer og psykologer, og nu får de altså mulighed for at være dækket ind af overenskomsten uden at skulle være medlem af deres respektive foreninger.
Susanne Clemensen (CD), 2000-02-01:
De er meget forskellige, og nogle er motiverede for det boglige, og andre er motiverede for andre ting. Og dér må det da være folkeskolens fornemste opgave at stimulere de børn og udvikle de evner, som de har, og ikke sige, at nu skal alle elever have den samme undervisning, den samme tilgang.
Mogens Jensen (S), 2009-12-01:
Det synes jeg jo er en tilståelsessag, og det må da undre folk, der vel måtte mene, at Venstre var et parti, der også gik ind for at styrke kunst og kultur ude i kommunerne, også med en statslig understøttelse, som det er foregået på så mange andre kulturelle områder, uanset om vi taler egnsteatre, eller om vi taler musikskoler.
Kenneth Kristensen Berth (DF), 2016-05-31:
I dag står Danmark og Europa over for et helt anderledes selvbevidst Tyrkiet – et Tyrkiet, hvis leder nærmest betragter sig selv som en enevældig sultan, og hvis magt rækker ud over Tyrkiet, ja, helt til Europa, hvor den nye despot i Ankara kan udstikke krav til den tyske forbundskansler om at indlede retsforfølgelse af tyske komikere og på møder i Tyskland kan kalde assimilering af tyrkere for folkemord og opfordre tyrkiske statsborgere i Europa til at fastholde deres tyrkiske identitet og selvforståelse, også i tredje og fjerde generation.
Pernille Rosenkrantz-Theil (S), 2015-04-21:
Derfor er det enormt vigtigt for mig at stille mig op på talerstolen i dag og sige – og det mener jeg også man kan høre af det indlæg, som Venstres ordfører kom med – at når vi gennemfører den her type af lovgivning, er det på baggrund af grundig, grundig behandling.
Benedikte Kiær (KF), 2013-06-27:
Det, vi blot ikke forstår, er, at hvis man tager det væk – og det er jo sådan set også det, der fremgår af vores ændringsforslag – altså det her med, at man som region i et område selvfølgelig skal have mulighed for at kunne etablere en lægepraksis og gå videre, hvis der ikke er praktiserende læger, der gerne vil etablere sig, for det skal man selvfølgelig have mulighed for, hvorfor kan vi så ikke skabe en form for ligeværdighed i det samarbejde, der skal være mellem læger, kommuner og regioner?
Michael Aastrup Jensen (V), 2023-05-09:
Derfor er det arbejde, som f.eks. DUF udfører, essentielt vigtigt, og derfor er det en kerneinteresse for Venstre, at vi bakker op omkring det, DUF gør, og at vi ikke mindst også bakker det endnu mere op, sådan at DUF får nogle flere muskler i forhold til at bakke de forskellige medlemsorganisationers arbejde op i f.eks. nabolandene til Rusland.
Egil Møller (DF), 1999-11-24:
Så vil jeg godt sådan spørge ministeren direkte, om ikke det gør et vist indtryk, at vi har fået den situation her i landet, og at branchen anmoder ministeren om hjælp, så man får rettet op på det image til gavn og glæde for netop også det, der skulle være ministerens ressortområde, nemlig forbrugerne.
Bjarne Laustsen (S), 1998-06-17:
Og så blev pinsepakken nævnt, og det vil jeg ikke lade stå uimodsagt, for netop den gruppe, vi taler om her, er jo en del af hele børnepakken, og med alle de tiltag, der er for at hjælpe børnefamilierne, er der store lettelser til børnefamilierne i netop den pakke, der er blevet lagt frem.
Martin Lidegaard (RV), 2017-12-22:
Så glæder vi os over, at der er tale om en såkaldt stemmeaftale, og det vil sige, at nogle af de afgiftslettelser, der også indgår, f.eks. på pvc, og som ikke har groet i den radikale baghave, glæder vi os til forhåbentlig med et andet flertal at kunne indføre igen på et tidspunkt.
Sophie Løhde (V), 2013-04-04:
Vi mener, at sagen skal prøves ved EU-domstolen, hvilket i øvrigt er fuldstændig i tråd med de gængse EU-spilleregler, og vi forstår heller ikke, hvorfor regeringen sådan bare lige pludselig ændrer synspunkt nu her efter 20 år, hvor man har haft en anden forståelse.
Bertel Haarder (V), 2010-05-04:
Den ordning vil køre videre, medmindre der findes en model, hvor det kan køres ind i de generelle aftaler med kommunerne. Så det, der altså kan ændre ved, at kommunerne krone for krone får kompensation, er, at regeringen og Kommunernes Landsforening finder en model, der på mere normal vis ordner forholdet mellem stat og kommune.